Paartjie vas oor dwelmhandel | Maroela Media
Die mandrax-tablette wat by 'n huis in King William's Town gevind is Foto: SAPD
'n Paartjie is Saterdagoggend vroeg in King William's Town in die Oos-Kaap in hegtenis geneem op aanklag van dwelmhandel.
"Die paartjie is in Dodostraat, Ginsberg, in hegtenis geneem," het lt. Siphokazi Mawisa, woordvoerder van die polisie, gesê. "Die polisie het inligting van die gemeenskap ontvang oor 'n huis waar dwelmmiddels na bewering verkoop word."
Mawisa het gesê beamptes het ondersoek ingestel en met 'n lasbrief by die huis opgedaag. "'n 19-jarige man en 21-jarige vrou was in die huis. Die polisie het beslag gelê op 68 mandrax-tablette wat in die silinder van 'n yskas versteek was."
Die geraamde straatwaarde van die mandrax-tablette is R5 440.
"Die polisie het ook beslag gelê op kontant wat tussen matrasse versteek was," het Mawisa bygevoeg.
Die paartjie kon nie 'n verduideliking gee oor die dwelms nie en hulle is in hegtenis geneem. "Hulle sal na verwagting Maandag in die King William's Town-landdroshof verskyn."
Kol. Andile Lamana, stasiebevelvoerder van King William's Town, het sy waardering uitgespreek vir die verhouding tussen die gemeenskap en die polisie om misdaad te bekamp. Hy het die gemeenskap bedank vir die waardevolle inligting wat tot die inhegtenisnemings gelei het.